行路難二十篇（幷序） 第六章明心性無染
作者：傅翕
朝代：唐

paragraphs: 君不見智人求心不求佛，諸法寂滅即貪淫。
愛欲貪淫從心起，我亦徵心於無心。
若也求心復不得，自然無處起貪淫。
貪淫無起亦無滅，顛倒非淺亦非深。
又亦不得非貪欲，無得不得妙難尋。
三毒性中恒如此，具足常同堅固林。
余事貪淫爲佛事，更無三毒橫相侵。
若求出離還沉沒，分別出沒還復沈。
諸佛善得於三毒，衆生虛妄不能任。
我亦勤修三毒性，更不願求諸佛心。
行路難，路難心中本無物。
無物即是淨菩提，無見心中常見佛。